
ΑΝΑΚΟΙΝΩΣΗ
Ε.Σ.Α.μεΑ.: Αποχαιρετούμε τον αγωνιστή της Ζακύνθου Φίλιππο Βαρδακαστάνη   
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) και ο πρόεδρός της Ιωάννης Βαρδακαστάνης αποχαιρετούν με θλίψη τον Φίλιππο Βαρδακαστάνη, πρώην πρόεδρο του Σωματείου Ατόμων με Αναπηρία Ζακύνθου «Οι Ποπολάροι» και αντιπρόεδρο της ΠΟΜΑμεΑ Δυτικής Ελλάδος και Ν. Ιονίων Νήσων.
Ο Φίλιππος Βαρδακαστάνης αφιέρωσε τη ζωή του στον αγώνα για τα δικαιώματα, την αξιοπρέπεια και την ισότιμη συμμετοχή των ατόμων με αναπηρία στο κοινωνικό γίγνεσθαι, ενώ ως ανώτερος αξιωματικός πολεμικού ναυτικού υπηρέτησε την πατρίδα. Στάθηκε με αξιοπρέπεια και δύναμη απέναντι στις δυσκολίες και συμμετείχε ενεργά στις μικρές και μεγάλες μάχες του αναπηρικού κινήματος. Η μνήμη και το έργο του Φίλιππου Βαρδακαστάνη θα μείνουν ζωντανά στις καρδιές όλων όσων είχαν την τύχη να τον γνωρίσουν. 
Η ΕΣΑμεΑ εκφράζει τα θερμά της συλλυπητήρια στην οικογένεια και τους οικείους του, όπως και στο αναπηρικό κίνημα στην Ζάκυνθο και σε όλη τη Δυτική Ελλάδα. Επίσης επιθυμεί να εκφράσει τα συλλυπητήριά της στον πρόεδρό της Ιωάννη Βαρδακαστάνη, ο οποίος είχε συγγενική σχέση με τον εκλιπόντα.
Η εξόδιος ακολουθία του Φιλίππου Βαρδακαστάνη θα τελεστεί την Τετάρτη, στις 12:00 το μεσημέρι, στον Ιερό Ναό Αγίου Νικολάου Αμπελοκήπων Ζακύνθου, στο Ρόιδο.
Επιθυμία της οικογένειας, αντί στεφάνων, είναι να κατατεθούν δωρεές στο Σωματείο ΑμεΑ Ζακύνθου «Οι Ποπολάροι», στη μνήμη του Φιλίππου Βαρδακαστάνη.


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

